钦定古今图书集成/历象汇编/庶征典/第066卷 > 《观象玩占》 > 《候气之法》
## 钦定古今图书集成/历象汇编/庶征典/第066卷 > 《观象玩占》 > 《候气之法》

凡候气之法，气初出时，若云非云，若雾非雾，仿佛若
可见。初出森森，若在桑榆之上，高五六尺者，是千五
百里外，非雾气也。平视则千里，举目望则五百里。平
望桑榆间二千里，登高而望，下属地者三千里。
凡气欲似甑上炊气，勃勃上升，积结成形，而后可占。
气不积不结，不能为灾祥，必须和杂杀气，乃可论也。
凡候敌上气：“敌在东，日出候之；在南，日中候之；在西，
日入候之；在北，夜半候之。”

凡欲知我军，常以甲己日及庚子、戊午日、未亥日、八
月十八日，去军十里，登高望之，“百人以上皆有气。
凡军城上气安则人安，气不安则人不安。气盛则众盛，气衰则众衰，气散则众散。”

凡气得王相色吉，囚死色凶。

凡军上气，高胜下，厚胜薄，实胜虚，长胜短，泽胜枯。
凡占灾祥，先推九宫分野、六壬月日，以验阴雾风雨，
其应乃准。

凡候气，常以平旦下晡，日出日没之时。盖气多假日
光月曜照之而形，故晕珥抱背，皆出日月之旁，虹蜺
想像，莫不因日而见。是故昼候日旁，夜候月旁，辉光
所烛，无得而隐矣。凡气见近三日，远七日内，有大风
雨，则灾不成。故曰：“风以散之，雨以解之。”